钦定古今图书集成/明伦汇编/宫闱典/第124卷 > 册府元龟 > 《规谏》
## 钦定古今图书集成/明伦汇编/宫闱典/第124卷 > 册府元龟 > 《规谏》

夫迩臣尽规，不专在于守和而已。繇东京以来，乃有
列宫省之任，在皇位之侧，处乎近习，便审左右。而植
性忠厚，饬躬方雅，详知前训，通晓吏事，辩邪正之攸
趣，明理乱之所急。繇是奋励悃幅，敷陈当否，斥奸佞
之首，叙政治之失，防禁非辟，保全良俊。建谠议以兴
国，赞经典以爱人。或形于奏书，辞义可举；或备于进
对。亮直不回。斯足以参乎密侍而资乎访问者也。